ROZHODNUTIE KOMISIE
z 18. mája 2005,
ktorým sa mení a dopĺňa rozhodnutie 1999/217/ES, pokiaľ ide o zoznam chuťových a aromatických prísad používaných do potravín alebo na potraviny
[oznámené pod číslom K(2005) 1437]
(Text s významom pre EHP)
(2005/389/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2232/96 z 28. októbra 1996, ktorým sa ustanovuje postup Spoločenstva pre chuťové a aromatické prísady používané alebo uvažované na použitie do potravín alebo na potraviny (1), a najmä na jeho článok 3 ods. 2 a článok 4 ods. 3,
keďže:
(1)
Nariadením (ES) č. 2232/96 sa ustanovuje proces na zavedenie pravidiel týkajúcich sa aromatických prísad používaných alebo uvažovaných na použitie do potravín. Na základe oznámenia zoznamu chuťových a aromatických látok členskými štátmi, ktoré sa môžu používať do potravín alebo na potraviny predávané na ich území, a na základe preskúmania tohto zoznamu Komisiou sa týmto nariadením stanovuje prijatie zoznamu chuťových a aromatických látok (ďalej len „zoznam“). Zoznam bol prijatý rozhodnutím Komisie 1999/217/ES (2).
(2)
Okrem toho sa nariadením (ES) č. 2232/96 stanovuje program na hodnotenie chuťových a aromatických látok na účely kontroly, či tieto látky spĺňajú všeobecné kritériá na používanie chuťových a aromatických látok, stanovené v prílohe k tomuto nariadeniu.
(3)
Európsky úrad pre bezpečnosť potravín (ďalej len „úrad“) vo svojom stanovisku k parahydroxybenzoátom z 13. júla 2004 dospel k záveru, že propyl 4-hydroxybenzoát (FL 09.915) mal u mladých potkanov účinok na pohlavné hormóny a mužské reprodukčné orgány. Úrad nemohol pre chýbajúcu jasne identifikovanú úroveň žiadnych pozorovaných nepriaznivých účinkov (NOAEL) pri tejto látke odporučiť prijateľný denný príjem (ADI). Použitie propyl 4-hydroxybenzoátu ako chuťovej a aromatickej prísady do potravín je neprijateľné, pretože nie je v súlade so všeobecnými kritériami na použitie chuťových a aromatických prísad stanovených v prílohe k nariadeniu (ES) č. 2232/96. Preto by sa propyl 4-hydroxybenzoát mal vypustiť z uvedeného zoznamu.
(4)
Úrad vo svojom stanovisku zo 7. decembra 2004 k alifatickým dialkoholom, diketónom a hydroxyketónom dospel k záveru, že pentán-2,4-dión (FL 07.191) je genotoxický in vitro aj in vivo. Z toho dôvodu je jeho použitie ako chuťovej a aromatickej prísady neprijateľné, pretože nie je v súlade so všeobecnými kritériami na použitie chuťových a aromatických prísad, stanovenými v prílohe k nariadeniu (ES) č. 2232/96. Preto by sa mal pentán-2,4-dión vypustiť z uvedeného zoznamu.
(5)
Pri uplatňovaní nariadenia (ES) č. 2232/96 a odporúčania Komisie 98/282/ES z 21. apríla 1998 o súčasnej ochrane duševného vlastníctva členskými štátmi a signatárskymi štátmi Dohody o Európskom hospodárskom priestore v súvislosti s vyvíjaním a výrobou chuťových a aromatických prísad uvedených v nariadení Európskeho parlamentu a Rady (ES) č. 2232/96 (3) oznamujúce členské štáty požiadali, aby niektoré prísady boli zaregistrované takým spôsobom, ktorým by sa chránili práva duševného vlastníctva ich výrobcu.
(6)
Ochrana týchto prísad, uvedených v časti B zoznamu, sa obmedzuje na obdobie maximálne 5 rokov od dátumu prijatia uvedeného oznámenia. V prípade 28 prísad toto obdobie už uplynulo, preto by sa následne mali presunúť do časti A zoznamu.
(7)
Rozhodnutie 1999/217/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 1999/217/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 18. mája 2005